28-10-2013

Sagsnr.

2013-0239013

Dokumentnr.

2013-0239013-4

Sagsbehandler

Gert Højbjerg Mortensen

**Til** **Valby Lokaludvalg**

Busomlægninger i Folehaven

**NOTAT**

**Problemstilling**

Der ønskes et særskilt notat på omlægningen af linje 10 og 14 og afkortningen af 133. Hvilket medfører tilpasning på linje 18, så den kommer til at stoppe med Gerdasgade, når linje 133 afkortes.

Det betyder konkret:

* Omlægning af linje 10 tilbage i sin gamle linjeføring
* Forlængelse af linje 14 fra Enghave St. via Sluseholmen, Mozarts Plads, Carl Jacobsens Vej til Ny Ellebjerg Station
* Afkortning af linje 133, så den får endestation på Valby Station i stedet for Mozarts Plads
* Stoppested for linje 18 ved Gerdasgade, når linje 133 afkortes

**Løsningsforslag**

***Omlægning af linje 10, 14 og 133***

Da ændringen af linje 10 blev gennemført var de to formål at give den nye Sydhavn forbindelse dels til Enghave Station og City, dels til Mozarts Plads og videre til Flintholm. Isoleret set har det været en succes i Sluseholmen idet stoppestederne benyttes. I Folehaven er det blevet oplevet negativt som en væsentlig omvejskørsel og det samlede resultat har været en nedgang i passagertallet på 5 % på linjen.

Løsningsforslaget går ud på, at linje 10 lægges tilbage i sin oprindelige rute, mens linje 14, der i dag ender på Enghave St., forlænges via Sluseholmen til Mozarts Plads og videreføres herfra via Sjælør Station til Ny Ellebjerg Station ad Carl Jacobsens Vej.

En forlængelse af linje 14 til Ny Ellebjerg Station vil formodentlig opleves som en forbedring af den kollektive betjening, idet den vil betjene knudepunkter som Mozarts Plads, Sjælør Station og Ny Ellebjerg Station, og dermed få fat i S-tog, S-ringbane og regionaltog. Desuden vil forlængelsen kompensere for den foreslåede forkortelse af linje 133, jf. nedenfor, idet Carl Jacobsens Vej og stationsforpladsen ved Ny Ellebjerg ellers vil miste sin busforbindelse. Forlængelsen vil også give mulighed for, at de skoleelever i Sjælørområdet, der har Ny Sydhavn Skole som skoledistrikt, får en direkte forbindelse. Til gengæld mistes den direkte forbindelse til Brønshøj Torv med linje 10. Hvilket dog er en lang og langsom forbindelse.

Det andet element i forslag går ud på at forkorte linje 133, så den ender ved Valby Station. Strækningen på linje 133 fra Valby Station til Mozarts Plads via Ny Ellebjerg har et lavt passagertal og de væsentlige funktioner, denne forbindelse i dag varetager, vil i den nye løsning blive kompenseret med en forlænget linje 14. Passagerer, der benytter linjen fra Valby Station til Sjælør St. eller Mozarts Plads er betjent med linje 4A.

Omlægningen kræver en enkelt tilpasning på linje 18, så den kommer til at stoppe ved Gerdasgade, når linje 133 afkortes. Ellers vil det store udviklingsområde på F L Smidth-grunden blive efterladt uden busbetjening.

Movia har beregnet, at den samlede effekt af omlægningen af linje 10 og forlængelse af linje 14 som foreslået vil koste 1,3 mio. kr. pr. år og bidrage med 260.000 passagerer. Et ekstra stop på linje 18 medfører længere køretid, hvilket estimeres at koste 300.000 kr. årligt.

En afkortning af linje 133, så den kun kører til Valby St., sparer 2,7 mio. kr. pr. år i Københavns Kommune. Samlet set forventes de foreslåede omlægninger at bidrage med en besparelse på 1,1 mio. kr. årligt.